REPUBLIKA HRVATSKA

GRAD ZAGREB

INDUSTRIJSKA STROJARSKA ŠKOLA

KLASA:003-06/18-01/15

URBROJ: 251-287-018-01-1

Zagreb, 30. siječnja 2018.

**Z A P I S N I K**

s 15. sjednice Školskog odbora Industrijske strojarske škole, održane dana 30. siječnja 2018. godine u uredu ravnatelja Škole.

Nazočni članovi Školskog odbora:

1. Ivica Štefanac, predsjednik Školskog odbora
2. Božo Ćužić, zamjenik predsjednika Školskog odbora
3. Ilija Krstanović, član
4. Darko Dragšić, član
5. Snježana Barbarić, članica
6. Jadranko Kezerić, član
7. Petar Bezjak, član

Ostali nazočni:

1. Nenad Pavlinić, ravnatelj

2. Kristinka Lemaić, voditeljica Praktične nastave

3. Biserka Begović, voditeljica računovodstva

Započeto u 14:20 sati.

Za zapisničarku je određena Kristinka Lemaić.

Gospodin Ivica Štefanac, predsjednik Školskog odbora, pozdravlja nazočne i otvara sjednicu uz ispriku vezanu za termin sjednice koji nije u potpunosti odgovarao svima. Gospodin Štefanac potvrđuje da su sjednici nazočni svi članovi, čime postoji kvorum za pravovaljan rad te je predložio

**D n e v n i r e d:**

1. Verifikacija Zapisnika s 14. sjednice Školskog odbora
2. Financijsko izvješće za 2017. godinu
3. Donošenje Odluke o preraspodjeli viška prihoda poslovanja u 2016. godini
4. Razno

Dnevni red je sa sedam glasova ''za'' usvojen.

***AD.1.***

Predsjednik Ivica Štefanac daje na verifikaciju Zapisnik s 14. sjednice Školskog odbora. Član Petar Bezjak izjavljuje da je sam sebi smiješan jer on jedini vidi da je Zapisnik 14. sjednice falsifikat i tvrdi da nedostaje peta točka koju će on elaborirati, a za četvrtu točku član Petar Bezjak tvrdi da je sporna jer je zaključeno suprotno od onoga što piše u Zapisniku. Petar Bezjak dodaje da se ispričao gospođi Snježani Barbarić u duhu Božića i predao je svoje izdvojeno mišljenje kojeg nema u Zapisniku. Petar Bezjak nadalje tvrdi da se dokumentacija falsificira. Predsjednik Ivica Štefanac podsjeća člana Petra Bezjaka da je kasnio na sjednicu i da je točka Dnevnog reda, u sklopu koje je verificiran Zapisnik, završila. Član Ilija Krstanović smatra da rasprava vodi u beskonačno ludilo i predlaže dodavanje izdvojenog mišljenja Petra Bezjaka, no ravnatelj Nenad Pavlinić dodaje da se izdvojeno mišljenje ne može objaviti na web stranici Škole na kojoj se, zapravo, trebaju objavljivati samo zaključci. Član Ilija Krstanović ponovno predlaže dodavanje Zapisniku izdvojenog mišljenja člana Petra Bezjaka i dodaje da je odbio telefonski zahtjev Petra Bezjaka za dodatnu sjednicu Školskog odbora na kojoj bi se raspravljalo o tome. Predsjednik Školskog odbora daje na glasovanje verifikaciju Zapisnika s 14. sjednice Školskog odbora koji je jednoglasno usvojen.

***AD.2.***

Gospodin Ivica Štefanac,predsjednik Školskog odbora, navodi da će gospođa Biserka Begović, voditeljica računovodstva Škole koja je izradila Financijsko izvješće za 2017. godinu isti i predstaviti. Svi materijali poslani su članovima Školskog odbora e-poštom pa su članovi slobodni postavljati pitanja voditeljici računovodstva Biserki Begović. Zamjenik predsjednika Božo Ćužić konstatira da je Financijsko izvješće za 2017. godinu razvidno i jasno. Ravnatelj Nenad Pavlinić predlaže da se objasni manjak u Financijskom izvješću.

Voditeljica računovodstva Biserka Begović objašnjava da se prihodi i rashodi knjiže po pravilima proračunskog knjigovodstva te da su prihodi osnivača škole, Grada Zagreba za troškove energenata iz prosinca 2017.dostavljeni sa zakašnjenjem tj. 19. siječnja 2018. godini pa nisu mogli biti knjiženi u godini u kojoj su nastali troškovi i zbog toga je došlo do manjka. Trošak uređenja elektro instalacija nije vidljiv na žiro računu škole jer je knjiženje obavljeno po naputku Gradskog ureda za kulturu, obrazovanje i sport, budući da je osnivač račune platio izravno dobavljaču. Član Petar Bezjak smatra da je naputak Gradskog ureda za kulturu, obrazovanje i sport nelogičan. Gospođa Biserka Begović objašnjava konta i način knjiženja članu Petru Bezjaku. Član Petar Bezjak pita zašto nema prihoda međunarodnih organizacija. Ravnatelj Nenad Pavlinić objašnjava mu da je tome tako jer istih nije bilo. Član Petar Bezjak pita zašto su kamate na depozit niske, a gospođa Biserka Begović pojašnjava mu funkcioniranje Državne riznice i zaključuje da, naravno, Škola nema utjecaj na kamate na depozit po viđenju, koje obračunava Zagrebačka banka. Član Petar Bezjak traži da mu se objasni trošak zamjena pa mu gospođa Biserka Begović objašnjava da nastava mora biti neprekinuta i kvalitetna čak i kada su zaposlenici na bolovanja pa je tako nastao trošak stručnih zamjena. Član Petar Bezjak traži da mu se objasne troškovi reprezentacije pa se članu pojašnjava da je Škola bila domaćin Međužupanijskog natjecanja za učenike u zanimanju instalater grijanja i klimatizacije i učenika u zanimanju vodoinstalater, održana su tri stručna skupa Županijskog stručnog vijeća u obrazovnom sektoru strojarstva kao i Državni stručni Agencije za strukovno obrazovanje i obrazovanje odraslih namijenjen nastavnicima svih sektora. Član Petar Bezjak zahvaljuje voditeljici računovodstva Biserki Begović. Predsjednik Školskog odbora daje na glasovanje Financijsko izvješće za 2017. godinu koje je jednoglasno prihvaćeno.

**AD.3.**

Voditeljica Biserka Begović traži da članovi Školskog odbora donesu Odluku o preraspodjeli viška prihoda poslovanja iz 2016. godine u iznosu od 15.746,91 kn, kako bi se umanjio manjak prihoda za 2017. godinu. Školski odbor jednoglasno je donio Odluku o prihvaćanju istog.

AD.4.

Član Petar Bezjak čita, počevši od 2010. godine, koje je sve dokumente tražio na uvid prije današnje sjednice, a nije ih dobio. Predsjednik Ivica Štefanac ističe da je zahtjev člana Petra Bezjak stigao e-poštom 50 minuta prije početka današnje sjednice Školskog odbora i da se radi o dokumentima iz godina u kojima gospodin Bezjak nije bio član Školskog odbora, a koji sadrže osobne podatke djelatnika škole. Ravnatelj Nenad Pavlinić ističe da je tajnica Vesna Soldo na bolovanju i da su svi djelatnici maksimalno angažirani zaduženjima kako bi Škola kvalitetno funkcionirala tako da nitko nije u navedenih 50 minuta mogao kopirati dokumente koje je tražio član Petar Bezjak. Član Petar Bezjak traži da mu se pismenim putem tj. e-poštom odgovori na njegov upit o traženim dokumentima.

Sjednica Školskog odbora završila je u 15:05 sati.

Zapisnik vodila Predsjednik Školskog odbora

Kristinka Lemaić, inž. stroj. Ivica Štefanac, prof.